REGOLAMENT TAL-KUNSILL (KE) Nru. 293/2005
tas-17 ta' Frar 2005
li jemenda r-Regolament (KE) Nru 866/2004 dwar reġim taħt l-Artikolu 2 tal-Prokoll Nru 10 għall-Att ta’ l-Adeżjoni fir-rigward ta’ l-agrikoltura u l-faċilitajiet għal persuni li jkunu qed jaqsmu l-linja
IL-KUNSILL TA’ L-UNJONI EWROPEA,
Wara li kkunsidra l-Protokoll Nru 10 dwar Ċipru għall-Att ta' Adeżjoni ta' l-2003 (1), u b’ mod partikolari l-Artikolu 2 tiegħu,
Wara li kkunsidra l-Protokoll Nru 3 dwar iż-Żoni ta’ Bażi Sovranà tar-Renju Unit tal-Gran Brittanja u l-Irlanda ta’ Fuq ġewwa Ċipru (2) ta’ l-imsemmi Att ta’ Adeżjoni, u b’ mod partikolari l-Artikolu 6 tiegħu,
Wara li kkunsidra l-proposta mill-Kummissjoni,
Billi:
(1)
Ir-Regolament tal-Kunsill (KE) Nru 866/2004 (3) jistabbilixxi regoli speċjali dwar merkanzija, servizzi u persuni li jaqsmu l-linja bejn iż-żoni li fihom il-Gvern tar-Repubblika ta’ Ċipru ma jeżerċitax kontroll effettiv u dawk iż-żoni li fihom il-Gvern tar-Repubblika ta’ Ċipru jeżerċita kontroll effettiv.
(2)
Fid-dawl ta’ l-esperjenza miksuba minn meta dak ir-Regolament daħal fis-seħħ, numru ta’ faċilitajiet għal persuni li jkunu qed jaqsmu l-linja għandhom ikunu irrilassati u l-kummerċ f’ċerta merkanzija agrikola għandu jkun faċilitat.
(3)
Ir-Regolament (KE) Nru 866/2004 għandu għalhekk jiġi emendat f'dan is-sens,
ADOTTA DAN IR-REGOLAMENT:
Artikolu 1
Ir-Regolament (KE) Nru 866/2004 hu emendat kif ġej:
(1)
L-Artikolu 4 għandu jkun emendat kif ġej:
(a)
Il-Paragrafu 2 għandu jinbidel b'dan il-ġej:
“2. Il-merkanzija msemmija fil-paragrafu 1 m’għandhiex tkun suġġetta għal dikjarazzjoni tad-dwana. M’għandhiex tkun suġġetta għal dazji doganali jew għal imposti li għandhom effett ekwivalenti, sakemm m’humiex eliġibbli għal rifużjoni fuq l-esportazzjoni jew għal miżuri ta’ intervent.
B’deroga mill-ewwel subparagrafu, il-Kummissjoni tista’, skond il-proċedura tal-kumitat ta’ ġestjoni rilevanti stabbilita taħt il-politika agrikola komuni, tiddetermina kundizzjonijiet u arranġamenti privileġġati għal aċċess ta’ prodotti eliġibbli għal rifużjonijiet fuq l-esportazzjoni jew għal miżuri ta' intervent.
Sabiex ikunu żgurati kontrolli effettivi, il-kwantitajiet li jkunu qed jaqsmu l-linja għandhom ikunu reġistrati.”
(b)
Il-Paragrafu 9 għandu jinbidel b'dan li ġej:
“9. Il-moviment min-naħa għall-oħra tal-linja ta’ annimali ħajjin u ta’ prodotti ta’ l-annimali li huma soġġetti għall-ħtiġiet veterinarji Komunitarji għandhom ikunu projbiti. Projbizzjonijiet fir-rigward ta’ annimali ħajjin jew prodotti ta’ l-annimali speċifikati jistgħu jitneħħew permezz ta' deċiżjonijiet tal-Kummissjoni li jistabbilixxu l-kundizzjonijiet applikabbli għall-kummerċ adottati skond il-proċedura msemmija fl-Artikolu 58 tar-Regolament (KE) Nru 178/2002 tal-Parlament Ewropew u tal-Kunsill (*).
(*) ĠU L 31, 1.2.2002, p. 1. Regolament kif emendat l-aħħar mir-Regolament (KE) Nru. 1642/2003 tal-Parlament Ewropew u tal-Kunsill (ĠU L 245, 29.9.2003, p. 4.).”;" 						
(2)
L-Artikolu 6 għandu jinbidel b’dan li ġej:
“Artikolu 6
1. Id-Direttiva tal-Kunsill 69/169/KEE (**) m’għandhiex tapplika, imma merkanzija miżmuma fil-bagalji personali ta’ persuni li jkunu qed jaqsmu l-linja għandhom ikunu eżentati mit-taxxa fuq it-turnover u mis-sisa sakemm m’għandhom l-ebda karattru kummerċjali u sakemm il-valur totali tagħhom ma jaqbiżx EUR 135 għal kull persuna.
2. Il-limiti kwantitattivi għall-eżenzjonijiet mit-taxxa fuq it-turnover u s-sisa għandhom ikunu 40 sigarett u litru wieħed ta’ spirti għall-konsum personali.
3. Eżenzjonijiet għall-merkanzija msemmija fil-paragrafu 2 m’għandhomx jingħataw lil persuni li jkunu qed jaqsmu l-linja li huma taħt is-17-il sena.
4. Fil-limiti kwantitattivi stabbiliti fil-paragarafu 2, il-valur tal-merkanzija elenkata fil-paragrafu 2 m’għandhiex tittieħed in kunsiderazzjoni fid-determinazzjoni ta’ l-eżenzjoni msemmija fil-paragrafu 1.
5. Sabiex jiġu indirizzati disturbi serji f’settur speċifiku ta’ l-ekonomija tagħha kkawżat mill-użu estensiv tal-faċilitajiet minn persuni li jkunu qed jaqsmu l-linja r-Repubblika ta’ Ċipru tista’, wara approvazzjoni mill-Kummissjoni, tidderoga mill-Artikolu 6(1) għal perijodu ta’ mhux iżjed minn tliet xhur.
(**) ĠU L 133, 4.6.1969, p. 6. Id-Direttiva kif l-aħħar emendata bid-Direttiva 2000/47/KE (ĠU L 193, 29.7.2000, p. 73).”" 						
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar is-17 ta' Frar 2005.